钦定古今图书集成/理学汇编/学行典/第090卷 > 题萧欲仁大学篇后 杨时 > 《答江文叔》张栻
## 钦定古今图书集成/理学汇编/学行典/第090卷 > 题萧欲仁大学篇后 杨时 > 《答江文叔》张栻

垂谕，《大学》格物之说，顾某浅陋，何足以发高明之思？
抑尝闻之：格，至也。格物者，至极其理也。此正学者下
工夫处。吕舍人之说虽美，乃是物格知至以后事，学
者未应躐等及此也。虽然，格物有道，其惟敬乎？是以
古人之教，有小学，有大学。自洒扫应对而上，使之循
循而进，而所谓格物致知者，可以由是而施焉。故格
物者，乃《大学》之始也。因下问及之，并幸详焉，有以见
教。